KTBSTMR กวาดกำไรไตรมาส 1 เฉียด 56 ลบ. เคาะปันผล 0.1733 บ. รับทรัพย์ 9 มิ.ย.นี้
กองทรัสต์ KTBSTMR เปิดงบไตรมาส 1/65 มีกำไรจากการลงทุนเติบโต 55.59 ล้านบาท เตรียมจ่ายผลตอบแทน 0.1733 บาท/หน่วยทรัสต์ รับเงิน 9 มิ.ย.65 ชี้เศรษฐกิจฟื้นหนุนอัตราการเช่าสินทรัพย์ในปี 65 เติบโต มุ่งขยายฐานผู้เช่าคุณภาพรายใหม่เข้าในโครงการต่อเนื่อง
กองทรัสต์ KTBSTMR เปิดงบไตรมาส 1/65 มีกำไรจากการลงทุนเติบโต 55.59 ล้านบาท เตรียมจ่ายผลตอบแทน 0.1733 บาท/หน่วยทรัสต์ รับเงิน 9 มิ.ย.65 ชี้เศรษฐกิจฟื้นหนุนอัตราการเช่าสินทรัพย์ในปี 65 เติบโต มุ่งขยายฐานผู้เช่าคุณภาพรายใหม่เข้าในโครงการต่อเนื่อง
17 พ.ค. 2565

นายพลสิทธิ ภูมิวสนะ ประธานเจ้าหน้าที่บริหาร บริษัท เคทีบีเอสที รีท แมเนจเมนท์ จำกัด หรือ KTBST REIT ในฐานะผู้ก่อตั้งทรัสต์และผู้จัดการกองทรัสต์ เปิดเผยถึงผลการดำเนินงานของ KTBSTMR รอบไตรมาส 1 ปีงบประมาณ 2565  (วันที่ 1 ม.ค. 2565 – 31 มี.ค. 2565)  มีรายได้รวมอยู่ที่ 77.91/1 ล้านบาท และมีกำไรจากการลงทุนจำนวน 55.59/1 ล้านบาท
ดังนั้น ทรัสต์เพื่อการลงทุนในสิทธิการเช่าอสังหาริมทรัพย์เคทีบีเอสที มิกซ์  หรือ ‘KTBSTMR’ ได้พิจารณาจ่ายประโยชน์ตอบแทน สำหรับรอบผลการดำเนินงาน ตั้งแต่วันที่ 1 ม.ค. 2565 ถึงวันที่ 31 มี.ค. 2565 ในอัตรา 0.1733 บาทต่อหน่วยทรัสต์ โดยกำหนดจ่ายประโยชน์ตอบแทนในวันที่ 9 มิถุนายน 2565 และกำหนดรายชื่อผู้ถือหน่วยทรัสต์ที่มีสิทธิ์ได้รับประโยชน์ตอบแทน (Record Date) ในวันที่ 25 พฤษภาคม 2565
ทั้งนี้ปัจจัยหลักที่ทำให้กองทรัสต์ KTBSTMR มีผลการดำเนินงานที่เติบโต มาจากพื้นที่เช่าและอัตราการเช่าพื้นที่ที่เพิ่มขึ้น ซึ่งอัตราการเช่าเฉลี่ยไตรมาสที่ 1 ปีงบประมาณ 2565 (1 ม.ค. 2565 – 31 มี.ค. 2565) โดยรวมทุกโครงการอยู่ที่ 94.71% เพิ่มขึ้นจากไตรมาสก่อน 0.14%  ซึ่งในส่วนของโครงการโกดังและคลังสินค้ามีอัตราการเช่าเกือบ 100.00% ตลอดช่วงการดำเนินงานทั้งไตรมาส  ส่วนอัตราการเช่าโครงการอื่นมากกว่า 90.0% ทุกโครงการ สะท้อนถึงศักยภาพของการบริหารและคุณภาพของสินทรัพย์ที่มีความต้องการเช่าเพิ่มขึ้นต่อเนื่องจากช่วงปีที่ผ่านมา
ไม่เพียงเท่านั้น ภายหลังการเข้าลงทุนเพิ่มเติมครั้งที่ 1 ในโครงการศูนย์รับฝากข้อมูล INTERLINK DATA CENTER มูลค่า 750.00 ล้านบาท ส่งผลให้ทรัพย์สินภายใต้การบริหารจัดการ (AUM) ของกองทรัสต์ KTBSTMR มีมูลค่ารวมกว่า 3,765.00 ล้านบาท ประกอบด้วยอสังหาริมทรัพย์รวม 5 ประเภทอุตสาหกรรม ได้แก่ 1) โกดังและคลังสินค้า (Warehouse), 2)โรงงานอุตสาหกรรม (Factory), 3) สำนักงานให้เช่า (Office), 4) คอมมูนิตี้มอลล์ (Retail) และ 5.) ศูนย์รับฝากข้อมูล (Data Center) แบ่งออกเป็นดังนี้
อาคารโรงงาน (Factory) และคลังสินค้า (Warehouse) รวม 3 โครงการ บนพื้นที่ให้เช่ารวมประมาณ 1.22  แสนตารางเมตร โดยทุกโครงการตั้งอยู่ในทำเลยุทธศาสตร์ด้านอุตสาหกรรมและโลจิสติกส์ของไทย ได้แก่ สมุทรปราการ และพระนครศรีอยุธยา  อาคารสำนักงาน (Office) 1 โครงการ  อาคารคอมมูนิตี้มอลล์ (Community Mall)  1 โครงการ บนพื้นที่ให้เช่ารวมประมาณ 1 หมื่นตารางเมตร ตั้งอยู่ในใจกลางย่านธุรกิจและการค้าบนทำเลพระโขนง ติดรถไฟฟ้า BTS  และ 4.) อาคารโครงการศูนย์รับฝากข้อมูล 1 โครงการ
นายพลสิทธิ กล่าวเพิ่มเติมว่า สำหรับการดำเนินงานในปี 2565 ยังมั่นใจว่า ‘กองทรัสต์ KTBSTMR’ จะยังคงมีโอกาสเติบโตอย่างแข็งแกร่ง จากการบริหารงานเชิงรุก ประกอบกับอานิสงส์ของสถานการณ์โควิด-19 ในประเทศที่คลี่คลายและดีขึ้นมากในปีนี้ ส่งผลบวกต่อธุรกิจโลจิสติกส์และธุรกิจที่อยู่ในภาคอุตสาหกรรมการผลิตและการขนส่ง รวมถึงอีคอมเมิร์ซ , ค้าปลีก , สำนักงานและศูนย์รับฝากข้อมูล เติบโตอย่างโดดเด่น และทำให้กองทรัสต์ KTBSTMR เติบโตอย่างต่อเนื่องจากความต้องการเช่าพื้นที่โรงงานและคลังสินค้าที่เพิ่มสูงขึ้น
“คาดการณ์ว่าเศรษฐกิจโลกและเศรษฐกิจภายในประเทศจะปรับตัวไปในทิศทางที่ดีขึ้น โดยภาคธุรกิจภายในประเทศจะฟื้นตัวจากมาตรการต่างๆ ของภาครัฐ ซึ่งทั้งหมดล้วนเป็นปัจจัยสนับสนุนการเติบโตของกองทรัสต์ เราจึงสามารถบริหารจัดการกองทรัสต์ KTBSTMR ให้เติบโตได้อย่างแข็งแกร่งตลอดช่วงที่ผ่านมา แม้ว่าสถานการณ์การแพร่ระบาดของโควิด-19 จะยังไม่หมดไป และมีความท้าทายเรื่องระบาดสายพันธุ์ใหม่  แต่เราสามารถรักษาอัตราการเช่าไว้ใด้ในระดับสูง และยังคงมุ่งขยายฐานผู้เช่าคุณภาพรายใหม่เข้ามาในโครงการต่อไป”  นายพลสิทธิ กล่าว
อย่างไรก็ตามผู้ลงทุนควรทำความเข้าใจกองทรัสต์ KTBSTMR  เงื่อนไขผลตอบแทน และความเสี่ยงก่อนตัดสินใจลงทุน สำหรับผู้ที่สนใจกองทรัสต์ KTBSTMR สามารถซื้อขายผ่านตลาดหลักทรัพย์แห่งประเทศไทย หรือสอบถามข้อมูลเพิ่มเติม จากบริษัท เคทีบีเอสที รีท แมเนจเมนท์ จำกัด ผ่าน KTBST Group Contact Center  02-351-1800 กด 3